**Informatívna správa o sociálnej pomoci a sociálnej starostlivosti**

**za rok 2016**

Mesto Stará Ľubovňa v roku 2016 úlohy v oblasti sociálnej pomoci a sociálnej starostlivosti zabezpečovalo v súlade s platnými zákonmi a právnymi normami prostredníctvom oddelenia sociálnych vecí a bytovej politiky.

Činnosť oddelenia sociálnych vecí a bytovej politiky bola zameraná na oblasti:

* inštitút osobitného príjemcu (ďalej „I OP“)
* dotácie pre žiakov z rodín v hmotnej núdzi/pod hranicou životného minima
* sociálnoprávna ochrana detí a sociálna kuratela
* jednorazové dávky sociálnej pomoci
* zanedbávanie povinnej školskej dochádzky
* spoločný obecný úrad pre zabezpečenie sociálnych služieb
* sociálne služby poskytované mestom - opatrovateľská služba
* agenda bytovej politiky
* terénna sociálna práca

**Inštitút osobitného príjemcu**

Inštitút osobitného príjemcu (ďalej „I OP“) je legislatívne výstupom sociálnych zákonov. Samotný výkon sa riadi Zákonom 544/2010 o dotáciách v pôsobnosti MPSVaR SR.

Zaradenie klienta do I OP je v kompetencii ÚPSVaR. Vykonáva sa po individuálnom posúdení každého prípadu a to na podnet ÚPSVaR, na základe hlásení škôl a na podnet oddelenia sociálnych vecí MsÚ. Zaradenie do inštitútu môže byť vykonané aj na podnet klienta. V roku 2016 o zaradenie do inštitútu požiadali 4 rodiny.

Klientmi inštitútu OP sú predovšetkým občania exkludovanej etnickej komunity, čo predstavuje 97 %.

Inštitút OP sa vykonáva v dvoch kategóriách. Prvú kategóriu tvoria klienti, u ktorých je potrebné zlepšiť rodinné prostredie, resp. rodine bolo uložené výchovné opatrenie. Sanácia sa týka ekonomických, rodičovských a výchovných schopností rodiny, účelného využívania dávky, redukcie výskytu sociálno-patologických javov a pod. Druhá kategória je zameraná na rodičov zanedbávajúcich povinnú školskú dochádzku detí.

Klienti zaradení do inštitútu OP poberajú priznané dávky vecnou, peňažnou, alebo kombinovanou formou. To znamená, poberateľom sú vydávané poukážky na nákup v zmluvných predajniach, poskytnutá hotovosť, alebo je im poskytované poradenstvo pri nákupe potravín, ošatenia, osobných potrieb v nezmluvných predajniach. Z dávky boli uskutočňované platby za: náklady spojené s bývaním, výživné na deti, ktoré boli rodičom dočasne odňaté zo starostlivosti a pod.

Poberatelia sociálnych dávok navštevujú oddelenie soc. vecí cca 1-3 krát týždenne, z dôvodu vypísania poukážok, poradenstva, kalkulácie dávky, administratívnej pomoci (žiadosti, vyplnenie formulárov a pod.). Prístup ku každej rodine je individuálny, rovnako individuálne je aj plánovanie kalkulácie výdavkov, realizované v spolupráci s klientom. Na základe finančného plánovania sú stanovené limity výberov, závisiace od výšky dávky a potrieb rodiny. Výkon inštitútu, ktorý zahŕňa okrem administratívnej práce i návštevy rodín, pomáha (v spolupráci s kurátormi ÚPSVR a terénnymi soc. pracovníkmi) riešiť problémy v jednotlivých rodinách, povzbudzuje rodiny k väčšej aktivite, posilňuje ich sebavedomie, zodpovednosť, zlepšuje starostlivosť o zdravie, ošatenie, osobnú hygienu a školskú dochádzku detí.

Tab. č. 1: Dávky poukázané na inštitút OP v rokoch 2015, 2016

**V roku 2016** sa v obidvoch kategóriách pracovalo s finančnou hodnotou 151 633,61 €,poskytovanou v priemere 68 klientom. Pri porovnaní finančného výkonu inštitútu bol oproti roku 2015 v roku 2016 nárast o 26,83 %.

Priebežné uvoľňovanie rodín z inštitútu vychádzalo zo zániku dôvodu ich zaradenia podmieneného sanáciou rodiny, ukončením výchovného opatrenia a u záškoláctva ukončením povinnej školskej dochádzky alebo jej zlepšením.

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Rok 2015/2016** | **Počet klientov** | | **Hmotná núdza**  **+ príspevky** | | **Prídavok na dieťa**  **+ príspevky** | | **Spolu v €** | |
| **2015** | **2016** | **2015** | **2016** | **2015** | **2016** | **2015** | **2016** |
| Január | 69 | 53 | 4729,20 | 3 428,89 | 7885,98 | 6 565,68 | 12615,18 | 9 994,57 |
| Február | 71 | 59 | 4823,20 | 4 516,17 | 8086,15 | 7 168,72 | 12909,35 | 11 684,89 |
| Marec | 57 | 61 | 3709,50 | 4 208,37 | 7494,15 | 7 145,20 | 11203,65 | 11 353,57 |
| Apríl | 57 | 63 | 3864,05 | 4 448,97 | 7311,32 | 7 395,44 | 11175,37 | 11 844,41 |
| Máj | 50 | 61 | 3813,00 | 4 663,97 | 7804,16 | 7 961,69 | 11617,16 | 12 625,66 |
| Jún | 49 | 68 | 1921,30 | 4 585,69 | 6838,07 | 7 899,40 | 8759,37 | 12 485,09 |
| Júl | 48 | 68 | 2083,70 | 4 311,89 | 6514,91 | 8 718,26 | 8598,61 | 13 030,15 |
| August | 49 | 75 | 2482,30 | 4 622,92 | 6037,95 | 9 857,22 | 8520,25 | 14 480,14 |
| September | 54 | 76 | 2697,90 | 4 464,59 | 6611,35 | 9 023,92 | 9309,25 | 13 488,51 |
| Október | 53 | 77 | 2965,06 | 4 004,29 | 5340,80 | 9 491,30 | 8305,86 | 13 495,59 |
| November | 53 | 76 | 2532,10 | 3 787,89 | 5787,90 | 9 183,77 | 8320,00 | 12 971,66 |
| December | 51 | 82 | 2323,39 | 5 020,89 | 5900,56 | 9 158,48 | 8223,95 | 14 179,37 |
| **S p o l u :** | **ø 55** | **ø ø 68** | **37 944,70** | **52 064,53** | **81 613,30** | **99 569,08** | **119 558,00** | **151 633,61** |

Z údajov v tabuľke č. 1 vyplýva, že rozdiel v počte klientov za sledované obdobie nie je výrazne zvýšený. Poukazujeme však na nárast výšky dávok, ktorý v sledovanom období mal stúpajúcu tendenciu. Rovnako stúpa aj počet položiek (t. j. jeden klient poberá viac druhov soc. dávok), s ktorými sa v inštitúte pracuje. Kým v roku 2015 ich bolo v priemere 80, v roku 2016 došlo k nárastu položiek v priemere na 101, čo je navýšenie o 26,30 %.

V rámci sociálnej práce a pomoci inštitút osobitného príjemcu vykonáva koordináciu platieb spojených s bývaním nielen u klientov inštitútu, ale aj u obyvateľov ulice Továrenskej, SNP a mestskej časti Podsadek, ktorí nie sú jeho súčasťou. Touto aktivitou sú rodiny preventívne chránené pred možnou stratou bývania a následného umiestnenia maloletých detí v sociálnych zariadeniach, ale aj začatím exekútorských konaní.

Tab. č. 2: Prehľad platieb cez inštitút osobitného príjemcu v roku 2016

|  |  |  |  |  |  |  |
| --- | --- | --- | --- | --- | --- | --- |
| MESIAC | SIPO (pošta) | NÁJOM  (Slobyterm) | BÝVANIE  (MsÚ-pokladňa, Továrenská ul.) | KOMUNÁLNY ODPAD | INÉ | SPOLU  v € |
| január | 1 183,00 | 1 064,98 | 249,57 | 483,03 | 707,32 | 3 687,90 |
| február | 1 178,90 | 999,73 | 281,44 | 538,47 | 639,60 | 3 638,14 |
| marec | 1 170,94 | 671,51 | 211,89 | 585,32 | 548,72 | 3 188,38 |
| apríl | 1 305,34 | 753,51 | 267,40 | 611,12 | 556,50 | 3 493,87 |
| máj | 1 005,73 | 1 235,78 | 260,46 | 934,66 | 528,52 | 3 965,15 |
| jún | 291,73 | 1 125,82 | 368,12 | 1 038,56 | 410,96 | 3 235,19 |
| júl | 1 584,63 | 1 038,72 | 307,75 | 1 168,17 | 450,14 | 4 549,41 |
| august | 811,26 | 1 308,89 | 289,36 | 1 187,73 | 373,90 | 3 971,14 |
| september | 1 054,91 | 1 261,30 | 264,45 | 1 201,54 | 258,02 | 4 040,22 |
| október | 1 284,69 | 1 203,46 | 281,01 | 1 214,10 | 300,88 | 4 284,14 |
| november | 1 185,64 | 1 139,12 | 234,24 | 1 299,10 | 232,43 | 4 090,53 |
| december | 1 145,65 | 1 120,56 | 355,54 | 1 270,06 | 141,00 | 4 032,81 |
| **SPOLU** | **13 202,42** | **12 923,38** | **3 371,23** | **11 531,86** | **5 147,99** | **46 176,88** |

**Dotácie pre žiakov z rodín v hmotnej núdzi, resp. v životnom minime**

V zmysle Zákona 544/2010 o dotáciách v pôsobnosti MPSVaR SR sa v hodnotenom roku na oddelení soc. vecí vykonávala agenda dotácií pre žiakov z rodín v hmotnej núdzi a žiakov z rodín, u ktorých životné minimum nedosahuje štátom stanovenú výšku a ktoré navštevujú materské a základné školy v meste St. Ľubovňa, vrátane Spojenej školy internátnej, zriaďovateľom ktorej je Krajský školský úrad v Prešove. Dotácia je účelovo zameraná na výchovu k stravovacím návykom a na výchovu k plneniu školských povinností.

Tab. č. 3: Prehľad dotácií pre deti z rodín v HN, resp. v ŽM v roku 2016 v €

|  |  |  |  |  |  |  |
| --- | --- | --- | --- | --- | --- | --- |
|  | **strava (I.-XII.) v €** | | | **školské** **potreby v €** | | |
| **ŠKOLA** | dotácia | čerpanie | zostatok | dotácia | čerpanie | zostatok |
| ZŠ Komenského 6 | 639,75 | 611,70 | 28,05 | 99,60 | 99,60 | 0 |
| ZŠ Levočská 6 | 1 301,25 | 1 176,80 | 124,45 | 232,40 | 231,80 | 0,60 |
| ZŠ Za vodou 14 | 2 173,80 | 1 860,35 | 313,45 | 547,80 | 547,80 | 0 |
| ZŠ Podsadek 140 | 43 379,00 | 40 356,00 | 3 023,00 | 8 250,20 | 8 250,20 | 0 |
| ŠZŠ Levočská 22 | 6 804,87 | 6 263,14 | 541,73 | 1 460,80 | 1 460,80 | 0 |
| MŠ Vsetínska 36 | 225,90 | 221,40 | 4,50 | 0 | 0 | 0 |
| MŠ Tatranská 21 | 741,60 | 639,00 | 102,60 | 116,20 | 116,20 | 0 |
| **Spolu**: | **55 266,17** | **51 128,39** | **4 137,78** | **10 707,00** | **10 706,40** | **0,60** |

Dotácia na výchovu k stravovacím návykom sa poskytuje v školskom roku mesačne, a to v maximálnej výške 1,- €/obed. V roku 2016 bola táto dotácia priznaná v priemere 330 žiakom. V porovnaní s rokom 2015 došlo v roku 2016 k nárastu uplatňovania si nároku na dotáciu na stravu o 2,48 % (v r. 2015 bola dotácia na stravu čerpaná vo výške 48 545,84 €).

Dotácia na výchovu k plneniu školských povinností sa poskytuje 2-krát/rok, a to v celkovej výške 33,20 €. V roku 2016 bola táto dotácia poskytnutá v priemere 323 žiakom. V porovnaní s rokom 2015 došlo v roku 2016 k nárastu uplatňovania si nároku na dotáciu na školské potreby a to o 8,39 % (v roku 2015 bola dotácia na školské potreby čerpaná vo výške 9 893,60 €).

Nevyčerpané dotácie za hodnotený rok boli vrátené ÚPSVaR 20.12.2016.

**Sociálnoprávna ochrana detí a sociálna kuratela**

Na úseku starostlivosti o rodinu a dieťa Mesto Stará Ľubovňa poskytuje pomoc v naliehavých prípadoch maloletým deťom, ak je život, alebo zdravie dieťaťa v doterajšom prostredí vážne ohrozené.

Spolupracuje s orgánmi štátnej správy pri obnove rodinného prostredia, spolupôsobí pri výkone výchovných opatrení uložených súdom. Vyjadruje sa k spôsobu života občanov, ktorí majú záujem o náhradnú rodinnú starostlivosť a to buď účasťou na súdnych pojednávaniach alebo písomným vyjadrením.

Mesto podáva správy orgánom štátnej správy. Každé podanie si vyžaduje šetrenie v prirodzenom prostredí klienta.

V hodnotenom roku to bolo celkom:

50 správ o nesvojprávnych na základe vyžiadania súdu,

12 správ o povesti na maloletých a mladistvých na základe vyžiadania polície,

20 správ - podklady pre súdne konania,

59 správ o povesti pre ÚPSVAR a iné úrady

Mesto v súlade s občiansko-právnym poriadkom, sa stalo opatrovníkom pre súdne konania vo veci maloletých detí. V tomto roku sa poverený zástupca Mesta zúčastnil na 20 súdnych pojednávaniach, ktoré sa konali za účelom nariadenia výchovného opatrenia, a pozbavenia svojprávnosti na právne úkony, schválenie úkonu za nesvojprávneho.

Mesto v zmysle zákona NR SR č.305/2005 Z. z. o sociálnoprávnej ochrane detí a sociálnej kuratele prijalo VZN č. 43, ktoré ustanovuje podmienky poskytovania finančných príspevkov na úpravu a zachovanie vzťahov medzi dieťaťom a rodičom alebo osobou, ktorá sa osobne stará o dieťa, ktoré bolo rozhodnutím súdu umiestnené v detskom domove. V zmysle tohto zákona 2x ročne sa prehodnocuje plnenie sociálneho plánu práce s rodinou dieťaťa, ktoré je umiestnené v sociálnom zariadení.

V zmysle tohto zákona vzniká Mestu povinnosť podieľať sa na:

* obnove rodinného prostredia (do jedného roka od umiestnenia dieťaťa do DD),
* poskytnúť príspevok na dopravu pre rodiča alebo osobu, ktorej bolo zverené dieťa do osobnej starostlivosti,
* po uplynutí jedného roka pobytu dieťaťa v detskom domove na tvorbe úspor

**Jednorazová dávka sociálnej pomoci**

V zmysle zákona NR SR č. 599/2003 Z. z. o pomoci v hmotnej núdzi a VZN č. 50, môže Mesto poskytnúť jednorazovú dávku sociálnej pomoci na základe písomnej žiadosti občana mesta.

V roku 2016 bolo podaných 18 žiadostí o poskytnutie jednorazovej dávky sociálnej pomoci, čo je o 5 žiadostí menej ako v roku 2015. Po prešetrení sociálnych pomerov v rodinách žiadateľov boli splnené podmienky a jednorazová finančná výpomoc bola schválená v 14 prípadoch. Priemerná schválená čiastka dávky na jednu žiadosť v roku 2016 bola 73,37 €.

Celkové čerpanie dávky za rok 2016 bolo vo výške 1 027,24 €, čo predstavuje 51,36 % zo sumy vyčlenenej v  rozpočte. Poskytnutá jednorazová finančná výpomoc bola oproti roku 2015 nižšia o 2,60 €.

Mesto aktívne participovalo na potravinových formách pomoci pre seniorov, občanov so zdravotným znevýhodnením a sociálne odkázané rodiny (4x poskytovanie jabĺk, 1x potravinová pomoc a hygienický balíček v spolupráci so spišskou katolíckou charitou).

**Zanedbávanie povinnej školskej dochádzky**

Obec ako príslušný správny orgán v zmysle zákona č. 596/2003 Z. z. Zákon o štátnej správe v školstve a školskej samospráve a o zmene a doplnení niektorých zákonov, zákona č. 372/1990 Zb. o priestupkoch v znení neskorších predpisov eviduje zanedbávanie povinnej školskej dochádzky a vykonáva štátnu správu v prvom stupni vo veciach ohrozovania výchovy a vzdelávania maloletého, alebo zanedbávania starostlivosti o povinnú školskú dochádzku žiaka.

V školskom roku 2015/2016 bolo v evidencii mestského úradu 28 žiakov s nahláseným záškoláctvom. Priestupkové konanie sa konalo v 1 prípade, pri ktorom bolo uložené pokarhanie. Na Okresnú prokuratúru bolo podaných 5 trestných oznámení na zákonných zástupcov žiaka v zmysle § 211 Trestného zákona.

Tab. č. 4: Evidencia zanedbávania povinnej školskej dochádzky za šk. rok 2015/2016

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **Škola** | **evidovaný** | | **priestupkové konania** | | **uložené pokarhania/pokuta** | | **Trestné**  **oznámenia** | | **Vyme-škané hodiny spolu** | **Vyme-škané hodiny spolu** |
| Rok | **2014/ 2015** | **2015/2016** | **2014/ 2015** | **2015/2016** | **2014/2015** | **2015/2016** | **2014/2015** | **2015/2016** | **2014/2015** | **2015/2016** |
| SŠI | 3 | 9 | 1 | 1 | 1 | 1 | 1 | 2 | 215 | 520 |
| ZŠ Podsadek | 6 | 9 | 1 | - | 1 | - | - | - | 209 | 186 |
| iné | 1 | 10 | - |  | - |  | - | 3 | 17 | 551 |
| **SPOLU** | **10** | **28** | **2** | **1** | **2** | **1** | **1** | **5** | **441** | **1257** |

V oblasti záškoláctva sa pracuje s celou rodinou prevenčným spôsobom. To znamená, že už pri prvej absencii sa rodina navštívi, poučí o dôsledkoch konania a následne je v rodine vykonávaná náhodná kontrola za účelom zisťovania školskej dochádzky. Kým v školskom roku 2014/2015 došlo k zníženiu neospravedlnených hodín v šk. roku 2015/2016 došlo k prudkému nárastu o 185 %. Práca s rodinou má pozitívny výsledok a nárast počtu vymeškaných hodín pripisujeme chýbajúcej terénnej práci.

v šk. roku 2011/2012 – 1845 vymeškaných neospravedlnených hodín, 7 trestných oznámení,

v šk. roku 2012/2013 – 1348 vymeškaných neospravedlnených hodín, 3 trestné oznámenia,

v šk. roku 2013/14 – 1114 vymeškaných neospravedlnených hodín, bez trestného oznámenia,

v šk. roku 2014/2015 – 441 vymeškaných neospravedlnených hodín, 1 trestné oznámenie.

v šk. roku 2015/2016 – 1257 vymeškaných neospravedlnených hodín, 1 pokarhanie, 5 trestných oznámení

**Spoločný obecný úrad pre zabezpečenie sociálnych služieb**

Mesto Stará Ľubovňa v spolupráci s okolitými obcami zriadili spoločný obecný úrad pre zabezpečenie sociálnych služieb v súlade so zákonom č. 448/2008 Z. z.  o sociálnych službách. Nová právna úprava prijatá týmto zákonom priniesla celý rad povinností na obce a mestá. Pre samosprávu vzniká potreba administratívne zabezpečiť pomoc a riešenie akéhokoľvek sociálneho prípadu, na čo je potrebné vytvoriť pracovisko s odborne spôsobilými pracovníkmi.

Úradovňa vznikla  01. 01. 2016 združením 27 obcí : Čirč, Ďurková, Forbasy, Hajtovka, Haligovce, Kamienka, Kolačkov, Lacková, Legnava, Lesnica, Litmanová, Ľubotín, Matysová, Malý Lipník, Nižné Ružbachy, Orlov, Plavnica, Pusté Pole, Ruská Voľa nad Popradom, Starina, Stráňany, Šarišské Jastrabie, Údol, Veľká Lesná, Veľký Lipník, Vislanka, Vyšné Ružbachy. Počet obyvateľov všetkých združených obcí spolu k 01. 01. 2016 bol **16 965**. V máji vstúpila do spoločnej úradovne obec Kyjov a v auguste obec Sulín. K 31. 12. 2016 bol počet obyvateľov všetkých obcí spolu **18 071.**

Sociálny obecný úrad pre zabezpečenie SS je vedený pod odd. soc. služieb a bytovej politiky. Úradovňa zamestnáva jednu pracovnú silu na plný pracovný úväzok. Sociálna pracovníčka pre obce spoločnej úradovne vykonáva túto činnosť so súhlasom príslušného starostu obce v súlade so zákonom č. 448/2008 Z. z. o sociálnych službách a zabezpečuje:

* administratívne výkony súvisiace s prijímaním žiadosti o poskytovanie sociálnej služby,
* zhromaždenie podkladov od odborných lekárov a zdravotnú dokumentáciu súvisiacu s vydaním lekárskeho posudku, spolupráca s posudkovým lekárom,
* vykoná sociálne šetrenie, alebo predvolá klienta za účelom zistenia sociálnej situácie žiadateľa o sociálnu službu,
* vyhotoví sociálny posudok v súlade s § 50 cit. zákona,
* vyhotoví posudok o odkázanosti na sociálnu službu v súlade s § 51 cit. Zákona,
* pripraví rozhodnutie o odkázanosti na sociálnu službu – na poskytovanie sociálnej služby v zariadení pre seniorov, zariadení opatrovateľskej služby,
* pripraví rozhodnutie o odkázanosti na sociálnu službu po zmene stupňa odkázanosti,
* vedie evidenciu v súlade s § 80 cit. zákona: - posudkov o odkázanosti na sociálnu službu podľa stupňa odkázanosti, rozhodnutí o odkázanosti na sociálnu službu
* sociálne poradenstvo,
* spoluprácu so Sociálnou poisťovňou, s ÚPSVaR, zdravotnými poisťovňami, poskytovateľmi zdravotnej starostlivosti.

V roku 2016 bolo podaných 46 žiadostí o posúdenie odkázanosti na sociálnu službu. Na základe týchto žiadostí bolo vydaných 44 rozhodnutí o odkázanosti na sociálnu službu – 28 rozhodnutí o odkázanosti na opatrovateľskú službu, 18 rozhodnutí o odkázanosti na zariadenie pre seniorov. Dve žiadosti boli podľa § 39 zákona 448/2008 o sociálnych službách odoslané na Prešovský samosprávny kraj.

Na základe žiadosti Mesta zdravotné posudky sociálnej úradovni vypracováva MUDr. Marián Kríž, PhD. a Mgr. Iveta Tináthová. Za vypracovanie jedného posudku je stanovená odmena vo výške 30, - €. Od 17. 03. 2016 do 31. 05. 2016 za vypracovanie jedného zdravotného posudku bola Mgr. Ivete Tináthovej stanovená odmena vo výške 25, - €. Za rok 2016 bola vyplatená suma za vypracovanie posudkov **1 230, 51** € (vrátane mzdových odvodov)

Obce za chod a služby spoločného obecného úradu na zabezpečenie SS zaplatili za rok 2016 príspevok v sume **1,00 € /obyvateľ/rok**.

Celkové **príjmy** spoločného obecného úradu za rok 2016 predstavujú sumu **17 627,76 €**

Celkové **výdavky** spoločného obecného úradu za rok 2016 predstavujú sumu **12 751,14 €**

Skladajú sa zo sumy v €:

Mzdy – 4 791,36

Odvody z miezd - 1 656, 63

Interiérové vybavenie - 1 549,40

Poštovné, telekomunikačné služby - 313,55

Cestovné - 21,10

Výpočtová technika - 1 008,00

Všeobecný materiál - 485,21

Nájomné a služby - 1 094,76

Poplatky v banke - 50,62

Stravovanie - 550,00

Znalecké posudky - 1 230,51

Mzda zamestnanca spoločného obecného úradu pre zabezpečenie sociálnych služieb bola za obdobie od 01. 01. 2016 do 31. 08. 2016 refundovaná ÚPSVaR vo výške 95 % mzdových nákladov a odvodov z miezd, 5 % týchto nákladov za vyššie uvedené obdobie bude predmetom zúčtovania nákladov na činnosť tohto úradu. Od 01. 09. 2016 sa zúčtovávajú mzdy a odvody v plnej výške.

**Opatrovateľská služba**

Mesto Stará Ľubovňa je v rámci sociálnych služieb poskytovateľom terénnej opatrovateľskej služby. Táto služba, ktorú mesto poskytuje od roku 2003, predstavuje nosnú a zatiaľ jedinú formu terénnych sociálnych služieb pre seniorov, pre dospelých v ekonomicky aktívnom veku, avšak už neaktívnych z dôvodu zdravotného postihnutia, ktorí z dôvodu zdravotného handicapu nie sú schopní samostatného plnohodnotného života. Opatrovateľskú službu Mesto poskytuje žiadateľom bez vekového obmedzenia, ktorí v súlade so Zákonom 448/2008 o sociálnych službách o túto službu požiadajú a sú odkázaní na pomoc inej fyzickej osoby. Táto sociálna služba sa poskytuje v časovo vymedzenom rozsahu, počas pracovných dní a počas pracovnej doby v súlade s úradnými hodinami Mestského úradu od 7,30 do 15,30 h.

Rozpočet Mesta na opatrovateľskú službu na rok 2016 bol vo výške 148 800,- €. Opatrovateľskú službu na území mesta bližšie definuje VZN č. 51/2009 o poskytovaní sociálnych služieb a o spôsobe a výške úhrad za tieto služby.

Od 01.01.2016 do 31.01.2016 bola opatrovateľská služba poskytnutá 19 klientom prostredníctvom 13 opatrovateliek, s ukazovateľom úväzku 11,2.

01.02.2016 vstúpilo Mesto do projektu Národný projekt- Podpora opatrovateľskej služby, ktorý je zastrešený Implementačnou agentúrou Ministerstva práce, sociálnych vecí a rodiny Slovenskej republiky. V projekte Mesto získalo 15,5 úväzku, ktorý vykonáva 14 opatrovateliek s úväzkom 1,0 a 3 opatrovateľky s úväzkom 0,5. Mesačne prebiehala kontrola výkonu opatrovateľskej služby regionálnou koordinátorkou- kontrola v domácnosti klienta, kontrola evidencie práce opatrovateliek a evidencie úkonov opatrovateľskej služby u klientov, na základe ktorej sa vypracovalo Čestné vyhlásenie poskytovateľa opatrovateľskej služby o výkone opatrovateľskej služby, ktoré je podkladom pre úhradu NFP pre poskytovateľa opatrovateľskej služby za obdobie posudzovaného mesiaca.

K 31.12.2016 bola poskytnutá opatrovateľská služba 26 klientom. Úkony opatrovateľskej služby ku koncu roka 2016 vykonávalo u týchto opatrovaných 22 opatrovateliek. Ukazovateľ úväzku opatrovateliek je pohyblivý a ku koncu hodnoteného obdobia bol 15,5 úväzku pre opatrovateľky zapojené v NP POS a 5,5 úväzku pre opatrovateľky zamestnávané Mestom Stará Ľubovňa. Na základe Dohody o vykonaní práce bola zamestnaná jedna pracovníčka na roznášku obedov.

Spolu výdaje na opatrovateľskú službu k 31.12.2016 boli 140 687,48 €.Mzdy a odvody financované Implementačnou agentúrou Ministerstva práce, sociálnych vecí a rodiny boli vo výške 70 704,- €. Príjem od klientov za výkon opatrovateľskej služby 28 651,84 €. Náklady Mesta na opatrovateľskú službu boli 41 331,64 €.

Tab. č. 5: Porovnanie príjmov a výdajov Mesta na opatrovateľskú službu

|  |  |  |  |  |  |
| --- | --- | --- | --- | --- | --- |
|  | Príjem v €  od klientov za OS | Výdaje v €  Mzdy, odvody | Výdaje v €  Tovar, služby | Výdaje spolu  v € | Náklady Spolu |
| 2013 | **8 860,00** | 42 515,00 | 3 990,00 | **46 505,00** | **37 645,00** |
| 2014 | **9 307,54** | 61 160,16 | 6 252,99 | **67 413,15** | **58 105,61** |
| 2015 | **9 217,86** | 60 252,99 | 4 729,53 | **64 982,52** | **55 764,66** |
| 2016 | **28 651,84** | 58 888,60 | 11 094,88 | **69 983,48** | **41 334,64** |

V roku 2016 bolo podaných 30 žiadostí o posúdenie odkázanosti na sociálnu službu, 21 žiadostí podali ženy, 9 žiadostí muži. Na základe týchto žiadostí bolo vydaných 21 rozhodnutí o odkázanosti na opatrovateľskú službu, 6 rozhodnutí o odkázanosti na zariadenie pre seniorov, 2 rozhodnutia o odkázanosti na denný stacionár. V jednom prípade bolo vydané rozhodnutie o neodkázanosti na sociálnu službu- zariadenie pre seniorov.

Zdravotné posudky na základe žiadosti Mesta od 18.01.2016 vypracováva MUDr. Marián Kríž, PhD. v sume 30,- € za jeden zdravotný posudok. Od 17.03.2016 aj Mgr. Iveta Tináthová vo výške 25,- € za jeden zdravotný posudok a od 01.06.2016 v sume 30,- € za jeden zdravotný posudok. Za rok 2016 bola za vypracovanie zdravotných posudkov vyplatená suma 975,30 € (vrátane odvodov).

**Stravovanie dôchodcov**

V zmysle VZN č. 51/2009 Mesto zabezpečuje spoločné stravovanie, t. j. jedno hlavné jedlo denne pre občana mesta, ktorého stravovanie nemožno zabezpečiť inak a ktorý je poberateľom starobného alebo invalidného dôchodku a pre svoj nepriaznivý zdravotný stav je odkázaný na spoločné stravovanie. Mesto poskytlo stravu v priemere 80 dôchodcom, z čoho 37 dôchodcom bola poskytnutá aj donáška stravy.

Cena za l obed platná od 3/2016 je: - racionálna strava 1,892 €

- DIA strava 2,14 €

Mesto v zmysle smernice č. 4/2009 poskytuje na jedno hlavné jedlo finančný príspevok, a to vo výške 0,50 € v závislosti od výšky dôchodku. Príspevok mesta bol poskytnutý 31 dôchodcom v celkovej výške 3 421,50 €.

Vzhľadom na to, že Mesto nemá vlastnú vývarovňu, stravovanie sa zabezpečuje na základe uzatvorenej zmluvy s Domovom pre seniorov v Starej Ľubovni. Mesto v zmysle tejto zmluvy hradí náklady na jednu pracovnú silu mesačne vo výške 795,09 €, v hodnotenom období to bolo 9 541,08 €.

Tab. č. 6: Porovnanie počtu stravníkov a príspevku Mesta na stravu

|  |  |  |  |  |
| --- | --- | --- | --- | --- |
| **Rok** | **2013** | **2014** | **2015** | **2016** |
| **Počet stravníkov** | 80 | 80 | 80 | 80 |
| **Príspevok mesta na stravu v €** | 3 024,20 | 3 136,50 | 3 391,90 | 3 421,50 |
| **Príspevok mesta na prac. silu v €** | 7 518,50 | 8 947,08 | 9 128,70 | 9 541,08 |

Nakoľko je s Domovom pre seniorov platná zmluva o poskytovaní stravy do júna roku 2018, je potrebné pripraviť pokračovanie zabezpečovania tejto najvyhľadávanejšej služby.

**Bytová politika**

Mesto má k  31. 12. 2016 vo vlastníctve 192 nájomných bytov. Tridsať nových nájomných bytov v bytových domoch č. 1894/30 a 1895/31 v lokalite Za vodou pribudlo do vlastníctva Mesta v  mesiaci marec 2016.

Správcom mestských nájomných bytov je Slobyterm, spol. s r. o., Stará Ľubovňa.

Tab. č. 7: Mestské nájomné byty

|  |  |  |  |  |  |  |
| --- | --- | --- | --- | --- | --- | --- |
| **LOKALITA** | **gars.** | **1-izb.** | **1,5-izb.** | **2-izb.** | **3-izb.** | **Spolu** |
| Za vodou č. 1770/20,22 | - | - | - | 8 | 8 | **16** |
| Za vodou č. 1787/24,26 | - | 5 | 11 | 10 | - | **26** |
| Za vodou č. 1839/28 | - | - | - | 4 | 12 | **16** |
| Za vodou č. 1894/30 | - | 8 | - | 7 | - | **15** |
| Za vodou č. 1895/31 | - | 8 | - | 7 | - | **15** |
| Za vodou č. 1756/18 | - | - | - | 2 | 2 | **4** |
| Levočská č. 1527/20 | 8 | - | - | 17 | - | **25** |
| Letná č. 1074/7 | 17 | 50 | - | 1 | - | **68** |
| Levočská č. 372/38 | 1 | - | - | 2 | - | **3** |
| Mierová č. 13 | - | - | - | 1 | - | **1** |
| Sládkovičova č. 1 | - | - | - | 1 | - | **1** |
| Budovateľská č. 19 | - | - | - | 1 | - | **1** |
| 1. mája č. 5 | - | 1 | - | - | - | **1** |
| **SPOLU** | **26** | **72** | **11** | **61** | **22** | **192** |

Jeden dvojizbový byt na Levočskej ulici č. 372/38, byt na Mierovej ulici, Sládkovičovej a Budovateľskej ulici sú bývalé štátne byty, ktoré prešli do vlastníctva Mesta. Bývajú v nich pôvodní nájomcovia, ktorí ich zatiaľ neodkúpili do osobného vlastníctva.

Byt na ulici 1. mája má k dispozícii Mesto, v súčasnosti ho užívajú učiteľky ZUŠ Jána Melkoviča z Ukrajiny. Trojizbový byt v bytovom dome č. 1756/18 Za vodou má k dispozícii Správca mestských nájomných bytov, Slobyterm, spol. s r. o., ktorý ho v prípade potreby využíva a zároveň znáša náklady za jeho užívanie.

Z celkového počtu nájomných bytov sú dva dvojizbové byty v bytovom dome č. 1787/24 a 26 na ulici Za vodou a jeden dvojizbový byt v bytovom dome č. 1527/20 na Levočskej ulici bezbariérové.

Okrem týchto nájomných bytov spravuje Slobyterm, spol. s  r. o., Mestu aj nájomné bývanie nižšieho štandardu, a to:

dom č. 157/11 na ul. SNP, kde 2 obytné miestnosti užíva jedna rodina, spolu 6 osôb,

dom č. 163/16 na ul. SNP, kde 5 obytných miestnosti užíva 5 rodín, spolu 38 osôb,

dom č. 164/17 na ul. SNP, kde 3 obytné miestnosti užíva v súčasnosti 11 osôb

dom č. 1222/117 v  Podsadku, kde 6 obytných miestností obývajú štyri rodiny, spolu 35 osôb.

Pri zabezpečovaní a poskytovaní nájomného bývania Mesto postupuje v zmysle Zákona č. 443/2010 Z. z. o dotáciách na rozvoj bývania a o sociálnom bývaní a Všeobecne záväzného nariadenia č. 6, ktorým sa stanovujú zásady prideľovania a spravovania mestských bytov.

**Evidencia uchádzačov o pridelenie mestského nájomného bytu**

Po vykonanej aktualizácii evidencie uchádzačov o pridelenie mestských nájomných bytov Mesto eviduje k 31.12.2016 spolu 86 žiadostí. Okrem žiadostí o pridelenie nájomného bytu Mesto eviduje aj 15 žiadostí o výmenu nájomného bytu.

Tab. č. 8: Porovnanie s rokom 2015

|  |  |  |  |
| --- | --- | --- | --- |
|  | **rok 2015** | **rok 2016** | **rozdiel** |
| Počet evidovaných žiadostí o pridelenie 2, 3 izb. bytu | 62 | 25 | **-37** |
| Počet evidovaných žiadostí o pridelenie G,1,1,5 izb. bytu | 45 | 31 | **-14** |
| Počet evidovaných žiadostí o byt nízkeho štandardu | 39 | 30 | **-9** |
| **SPOLU** | **146** | **86** | **-60** |

Celkový počet evidovaných žiadostí o pridelenie mestského nájomného bytu sa v roku 2016 znížil oproti roku 2015 o 60 žiadostí. Počet žiadostí klesol najmä vďaka obsadeniu 30 nájomných bytov v novopostavených bytových domoch v lokalite Za vodou. Nové nájomné byty boli žiadateľom prideľované začiatkom roka.

Žiadosti o pridelenie nájomného bytu sú evidované na Mestskom úrade po dobu troch rokov od zaevidovania. O pridelenie dvojizbových a trojizbových bytov žiadajú vo väčšine prípadov mladé rodiny, z ktorých väčšina nedokáže preukázať požadovaný príjem domácnosti. Žiadateľmi menších bytov sú prevažne jednotlivci, osamelí rodičia, seniori a sociálne odkázaní občania, ktorí okrem schopnosti preukázať potrebný príjem domácnosti nespĺňajú aj iné predpísané kritériá a to najmä to, že sú, prípadne v minulosti boli vlastníkmi, príp. spoluvlastníkmi nehnuteľnosti.

**Prideľovanie bytov**

Poradným orgánom primátora mesta v oblasti prideľovania a spravovania bytov je Komisia sociálnych vecí, rodiny, bytovej politiky a zdravotníctva pri MsZ v Starej Ľubovni. Komisia sa pri posudzovaní evidovaných žiadostí o pridelenie mestských nájomných bytov riadila VZN č. 6, ktorým sa stanovujú zásady prideľovania a spravovania mestských bytov.

Tab. č. 9: Porovnanie s rokom 2015

|  |  |  |  |
| --- | --- | --- | --- |
|  | **rok 2015** | **Rok 2016** | **rozdiel** |
| Počet podaných žiadostí o pridelenie bytu | 70 | 44 | -26 |
| Počet podaných žiadostí o predĺženie nájomnej zmluvy | 103 | 98 | -5 |
| Počet pridelených nájomných bytov | 11 | 42 | +31 |
| Výmena bytov v rámci bytového fondu | 2 | 10 | +8 |

V roku 2016 bolo možné vyhovieť 42 žiadateľom o mestský nájomný byt, čo je v porovnaní s rokom 2015 o 31 nájomných bytov viac. Boli to byty v novopostavených bytových domoch v lokalite Za vodou a byty uvoľnené predošlými nájomcami.

O predĺženie zmlúv o nájme bytu na ďalšie obdobie požiadalo v roku 2016 spolu 98 nájomcov. Záväzné pokyny na predĺženie zmlúv o nájme mestských bytov na ďalšie obdobie boli primátorom mesta vydané vo väčšine prípadov na dobu jedného roka. Len vo výnimočných prípadoch boli vydané záväzné pokyny na dobu kratšiu, prípadne dlhšiu ako jeden rok. So žiadnym nájomcom nebola v roku 2016 uzatvorená nájomná zmluva na dobu neurčitú.

**Pohľadávky na nájomnom**

V roku 2016 bol kladený dôraz aj na znižovanie pohľadávok správcu mestských nájomných bytov voči nájomcom bytov. Výška pohľadávok na nájomnom a službách spojených s bývaním sa v porovnaní s rokom 2015 znížila o 2.147,49 €.

Tabuľka 10 Porovnanie pohľadávok v €

|  |  |  |  |
| --- | --- | --- | --- |
| **Lokalita** | **pohľadávky k 31.12.2015** | **pohľadávky k 31.12.2016** | **porovnanie**  **dec. 2015 - dec. 2016** |
| Levočská 1527/20 | 7.232,03 | 5.167,59 | -2.064,44 |
| Levočská 372/38 | 225,83 | 1.279,08 | +1.053,25 |
| 1. mája 563/5 | 102,88 | 205,76 | +102,88 |
| Letná 1074/7 | 7.194,60 | 6.864,50 | -330,10 |
| Za vodou 1756/18 | 308,79 | 0 | -308,79 |
| Za vodou 1770/20, 22 | 748,50 | 795,37 | +46,87 |
| Za vodou 1787/24, 26 | 667,97 | 1.273,78 | +605,81 |
| Za vodou 1839/28 | 0 | 1.368,16 | +1.368,16 |
| Za vodou 1894/30 | - | 192,00 | +192,00 |
| Za vodou 1895/31 | - | 0 | 0 |
| Sládkovičova 378/1 | 764,83 | 787,35 | +22,52 |
| Budovateľská 484/19 | 589,96 | 0 | -589,96 |
| Mierová 1105/13 | 1.287,77 | 1.290,58 | +2,81 |
| SNP 157/11 | 1.073,63 | 700,70 | -372,93 |
| SNP 163/16 | 3.052,76 | 2.139,67 | -913,09 |
| SNP 164/17 | 732,48 | 291,11 | -441,37 |
| Podsadek č. 1222/117 | 793,26 | 272,15 | -521,11 |
| **S P O L U** | **24.775,29** | **22.627,80** | **-2.147,49** |

V pohľadávkach sú započítané vo viacerých prípadoch aj neuhradené mesačné platby na január nasledujúceho roku z dôvodu, že niektorí nájomcovia nepoukazujú správcovi bytov platby za bývanie zálohovo, mesiac vopred, ale až v aktuálnom mesiaci.

V súčasnosti Mesto zabezpečuje analýzu súčasného stavu bývania v meste z dôvodu prípravy „Koncepcie bytovej politiky do roku 2021“. Koncepcia by mala určiť potrebu rozvoja bývania v meste a mala by slúžiť aj ako program rozvoja bývania. Na základe doterajšej praxe i evidencie žiadateľov o pridelenie nájomného bývania vidíme potrebu zaoberať sa v budúcnosti zabezpečením nízkoštandardného bývania pre občanov zo sociálne znevýhodneného prostredia a obydlí pre občanov, ktorých jediným príjmom sú sociálne dávky.

**Informácia o  Národnom projekte „Take away“- terénna sociálna práca ,  komunitné centrá, predškolské zariadenia, vysporiadavanie pozemkov.**

V roku 2015 sa Mesto zapojilo do projektu „Take away“, ktorý mal spustiť terénnu sociálnu prácu a komunitnú prácu od 1.11.2015. Výzva na tento projekt stále nevyšla, čím prestalo v meste pracovať 8 terénnych sociálnych pracovníkov a 5 komunitných pracovníkov z projektu  Operačného programu Zamestnanosť a sociálna inklúzia,

Hlavným cieľom projektov bola podpora sociálnej inklúzie osôb ohrozených sociálnym vylúčením, podpora rozvoja schopností jednotlivcov a rodín viesť samostatný život a pomoc integrovať sa im do spoločnosti. Cieľovou skupinou boli rodiny a jednotlivci zažívajúci generačnú chudobu, prevažne z rómskej komunity.

V súčasnosti pracuje v meste jedna terénna sociálna pracovníčka, ktorá je zamestnankyňou Mesta.